Številka: 013-22/2021/4

Datum: 7.4.2022

# Zadeva: Zapisnik 3. seje sveta za promocijo kmetijskih in živilskih proizvodov

Datum seje: 5. 4. 2022

Kraj sestanka: spletna seja preko Webex aplikacije

Prisotni člani sveta: Roman Žveglič, (KGZS), Danilo Potokar (KGZS), dr. Tatjana Zagorc (GZS – ZKŽP), mag. Anita Jakuš, (GZS - ZKŽP), Ana Le Marechal Kolar (MKGP) in Jožica Župec (MKGP)

Opravičeno odstotna: Alenka Marjetič Žnider (ZZS),

Odsotni: Toni Balažič (GZS - ZKŽP),

Prisotni ostali MKGP: minister dr. Jože Podgoršek, državni sekretar Aleš Irgolič, mag. Štefi Videčnik, Adrijana Bezeljak, Tomaž Džuban, Peter Boršič, Klavdija Leskovar, Andrej Potočnik

Ostali prisotni: Ana Ahčin (SO za meso), dr. Vesna Miličić (SO za sadje)

Dnevni red seje:

1. Sprejem dnevnega reda 3. seje sveta

2. Pregled sklepov 2. seje sveta

3. Izvajanje sektorskih promocij

a) Končno poročilo - 1. programsko obdobje sadje, ter okvirni plan jesenskih aktivnosti za 2. prog obdobje

b) Tekoče aktivnosti v sektorju mleka in mesa, ter stanje pravnih podlag za programsko obdobje 2023-2025

4. Potrditev predloga imenovanj predstavnikov ZDEKS v sektorske odbore

5. Razno

AD1 Sprejem dnevnega reda 3. seje sveta

Svet je potrdil predlagan dnevni red seje. Uvodoma je minister dr. Podgoršek poudaril pomembnost promocije lokalne hrane in sheme kakovosti izbrana kakovost. Izpostavil je, da rezultati merjenja uspešnosti kampanj kažejo, da so učinki promocije že vidni, vendar je na tem področju potrebna vztrajnost. Poudaril je pomen vseh deležnikov, tudi trgovcev, ki certificirane proizvode tržijo in lahko s svojimi promocijami pomembno doprinesejo k boljšim rezultatom kampanj.

AD2 Pregled sklepov 1. seje

Svet je pregledal sklepe s 2. seje sveta. Vsi sklep so bili realizirani.

AD3 Izvajanje sektorskih promocij

1. Končno poročilo - 1. programsko obdobje sadje, ter okvirni plan jesenskih aktivnosti za 2. programsko obdobje

Ga. Župec in g. Džuban sta članom sveta predstavila končno poročilo o izvajanju 3-letega programa promocije v sektorju sadja za obdobje 2018 - 2020, ki je zajemalo splošno promocijo lokalnega sadja ter sheme kakovosti »izbrana kakovost - Slovenija« za sektor sadja. Za omenjeno 3-letno kampanjo sadja, ki je bila izvedena v petih komunikacijskih valovih, je bilo namenjenih 848.758,90 EUR. Od tega je bilo 71% sredstev iz naslova integralnega proračuna ter 29 % iz namenskih sredstev sektorja. Največji del sredstev je bil namenjen za zakup medijev in sicer za TV kanale (51,2%), ostalo pa na radiu, zunanjem oglaševanju, spletu in tisku. Po rezultatih merjenja uspešnosti je kampanja dosegla oziroma presegla svoj namen. Za novo programsko obdobje 2021-2023 je program promocije sadja priglašen pri Evropski komisiji v višini 630.000€. Od novembra 2022 do novembra 2024 se načrtuje priliv prispevka sektorja v višini 179.000€, proračunski del integralnih sredstev pa ministrstvo planira v višini 315.000€. Ga. Le Marechal je povedala, da v primeru pozebe sadjar prejme sklep o pozebi, kar je podlaga za oprostitev plačila prispevka po ZPKŽP. Tako se lahko zgodi, da bo priliv sredstev iz naslova prispevka sektorja v primeru pozebe bistveno zmanjšan.

Člani sveta so mnenja, da je za naslednje programsko obdobje smiselno vsaj delno nadgraditi obstoječa orodja komuniciranja (TV spote). Kot je razložila ga. Župec bo glede na sklep SO za sadje izdelana le delna nadgradnja TV spotov za jesenki val kampanje. Svet je mnenja, da bi bilo smiselno pripraviti tudi izhodišča za naslednje valove promocijske kampanje in vključiti v aktivnosti tudi trgovce.

G. Žveglič je predlagal, da se omogoči deležnikom, da TV spote predvajajo na svojih spletnih straneh. Ga Župec je povedala, da je to omogočeno že sedaj. MKGP bo ponovno poslal povezave do objav TV spotov na Youtube kanalu Naša super hrana vsem deležnikom ter informacijo, do kdaj lahko te spote uporabljajo na svojih kanalih komuniciranja.

b) Tekoče aktivnosti v sektorju mleka in mesa, ter stanje pravnih podlag za programsko obdobje 2023-2025

Svet se je seznanil s trenutnim stanjem promocije v sektorji mleka in mesa. Za promocijo v sektorju mleka je za obdobje 2021- 2023 predvidena poraba 725.406,00€, od tega 52% iz proračun, ostalo iz naslova prispevka sektorja. V sektorju mesa je za promocijsko obdobje 2021- 2023 predvidenih 1.369.713,28€ od tega 43,52% iz proračuna, ostalo iz naslova prispevka sektorja.

Kot sta predstavila g. Boršič in ga. Videčnik, se v aprilu 2022 začne pomladni val promocije mleka v vrednosti 200.000€ in mesa v vrednosti 344.000€. V pripravi je tudi že tretji zakup medijskega prostora za promocijo mesa za jesen 2022 v višini 255.000€, kar je predstavila ga. Leskovar.

Od 25. marca do 25. novembra 2022 poteka oglaševanje mesa z znakom »izbrana kakovost Slovenija« tudi na avtobusih v Ljubljani in Mariboru.

Ga. Jakuš je opozorila na dejstvo, da je 5-letno obdobje povračila stroškov certificiranja v shemi izbrana kakovost zaključeno in da se lahko začnejo dogajati izstopi. Ga. Le Marechal je pojasnila, da se na ministrstvu tega zavedamo, petletno obdobje pomoči je za marsikaterega upravičenca že zaključeno zato je zelo pomembna vloga skupin proizvajalcev, zadrug in podjetij, da kmetijska gospodarstva motivirajo z namenom, da ne bo izstopov. Po trenutnih informacijah, ki jih imamo na MKGP tudi ni opaziti večjega izstopanja kmetijskih gospodarstev iz sheme izbrana kakovost.

Svet se je seznanil tudi s stanjem priprav pravnih podlagah v sektorju mleka in mesa.

Ga. Župec je povedala, da MKGP pripravlja tudi javno naročilo za izbor izvajalca promocije v segmentu HORECA za jesen 2022 s ciljem povečati ponudbo lokalnega mesa v tem segmentu. Za ta del promocije bo MKGP namenila okvirno 60.000 EUR.

AD4 Potrditev predloga imenovanj predstavnikov ZDEKS v sektorske odbore

Ga. Videčnik je predstavila predlog ZDEKS za imenovanje svojih članov v sektorske odbore po ZPKŽP in sicer: SO za mleko: Mark Jaklič, SO za meso: Marija Marinček, SO za sadje: Aleš Fister, SO za vrtnine: Tilen Praprotnik, Danica Pavlič-namestnica, SO za žita: Marko Slavič, SO za grozdje in vino: Klemen Mlečnik, Simon Valentan-namestnik, SO za med: Metelko Miha, SO za olje. Za sedaj ne predlagajo svojega kandidata. Člani sveta so potrdili predlagane člane.

Ga. Župec je tudi pojasnila stanje glede aktivnosti posameznih sektorskih odborov. Poleg SO za mleko, meso in sadje, ki so aktivno vključeni v promocijo po ZPKŽP, je aktiven tudi SO za žita, kjer se usklajuje specifikacija za IK. V SO za vrtnine je zastoj zaradi neurejenega registra pridelovalcev zelenjave. V SO za vino se še odločajo o promociji po zakonu o generični promociji. SO za med in oljčno olje pa ni interesa po skupni promociji po ZPKŽP.

AD5 Razno

Ga. Bezeljak je predstavila načrt in aktivnosti za izvedbo promocije shem kakovosti po Zakonu o kmetijstvu, ki se bo izvajala jeseni 2022 in spomladi 2023. V okviru te promocije shem kakovosti se bo izvajala generična promocija, ki bo razdeljena na dva sklopa in sicer prvi sklop bo zajel generično promocijo sheme EKO, ki bo nadaljevanje že izvedene promocije v prejšnjem programskem obdobju, drugi sklop pa bo namenjen generični promociji shem kakovosti EU: Zaščitena geografska označba, Zaščitena tradicionalna posebnost in Zaščitena označba porekla. Skupno bo MKGP za promocijo shem kakovosti od jeseni 2022 do pomladi 2023 namenilo 550.000 EUR proračunskih sredstev.

Člani sveta so izrazili pomislek glede generične promocije sheme EKO in zaščitenih shem kakovosti zaradi omejenega obsega proizvodov, ki se iz teh shem pojavljajo na trgovskih policah, še posebej izdelki iz sheme EKO, ki so pridelani in pridelani v RS. Ga. Le Marechal je pojasnila, da gre za generično promocijo sheme EKO in zaščitenih shem kakovosti s ciljem večje prepoznavnosti shem kakovosti in njihovih zaščitnih znakov pri potrošniku, saj je ministrstvo dolžno promovirat tudi druge sheme kakovosti poleg IK, ki so v RS vzpostavljene in so pri potrošniku slabo prepoznavne. Člani Sveta za promocijo so izrazili pomisleke glede izvedbe teh promocij in so pozvali MKGP, da pripravi analizo obsega proizvodov iz ekološke sheme slovenskega porekla, ki se prodajajo na trgovskih policah in s tem upravičenost izvajanja omenjene promocije.

**Sklepi:**

A. Svet je potrdil predlagani dnevi red 3. seje.

B. Vsi sklepi 2. seje so bili realizirani.

C. Svet se je seznanil s končnim poročilom za prvo 3-letno programsko obdobje za promocijo sadja ter okvirnim planom jesenskih aktivnosti 2022 za 2. programsko obdobje.

D. MKGP bo ponovno poslal povezave do objav TV spotov na Youtube kanalu Naša super hrana vsem deležnikom ter informacijo, do kdaj lahko te spote uporabljajo na svojih kanalih komuniciranja.

E. Svet se je seznanil s stanjem na področju izvajanja promocijskih kampanj v sektorju mleka in mesa ter priprav pravnih podlag za programsko obdobje 2023 -2025.

F. Svet se je seznanil s predlaganimi člani ZDEKS in potrdil njihovo imenovanje v sektorske odbore po ZPKŽP.

G. Svet se je seznanil z načrtovano izvedbo promocije sheme EKO in zaščitenih shem kakovosti, ki se izvaja na podlagi zakona o kmetijstvu in se financira iz integralnih sredstev proračuna RS.

H. Svet je izrazil pomisleke glede smiselnosti izvedbe generične promocije sheme EKO in zaščitenih shem kakovosti. S tem namenom je svet je pozval MKGP, da izdela analizo obsega proizvodov iz sheme EKO, ki se prodajajo na trgovinskih policah in s tem upravičenost izvajanja splošne promocije sheme EKO.

I. Predsedujoči je predlagal, da MKGP v okviru javnomnenjskih raziskav izvede tudi raziskavo pri pridelovalcih in predelovalcih glede odkupa proizvodov v shemi kakovosti izbrana kakovost.

Zapisala:

Mag. Štefi Videčnik Roman Žveglič

predsednik sveta